Initiativ fra Kongeriget Belgien og Kongeriget Spanien med henblik på vedtagelse af en protokol om ændring af konventionen om oprettelse af en europæisk politienhed (Europol-konventionen), protokollen om præjudiciel fortolkning ved De Europæiske Fællesskabers Domstol af konventionen om oprettelse af en europæisk politienhed og protokollen om privilegier og immuniteter for Europol, medlemmerne af Europols organer samt Europols vicedirektører og personale

(2002/C 42/07)

RÅDET FOR DEN EUROPÆISKE UNION -

som henviser til konventionen om oprettelse af en europæisk politienhed(1), særlig artikel 43, stk. 1,

som henviser til protokollen om præjudiciel fortolkning ved De Europæiske Fællesskabers Domstol af konventionen om oprettelse af en europæisk politienhed(2), særlig artikel 7,

som henviser til protokollen om pricilegier og immuniteter for Europol, medlemmerne af Europols organer samt Europols vicedirektør og personale(3), særlig artikel 18,

som henviser til initiativ fra Kongeriget Belgien og Kongeriget Spanien(4),

som henviser til udtalelse fra Europa-Parlamentet(5),

som henviser til udtalelse fra Europols Styrelsesråd, og

SOM TAGER I BETRAGTNING, at Europols deltagelse i fælles efterforskningshold vil forstærke bekæmpelsen af organiseret kriminalitet,

SOM TAGER I BETRAGTNING, at artikel 30, stk. 2, litra a), i traktaten om Den Europæiske Union udtrykkeligt forudser Europols deltagelse i fælles efterforskningshold,

SOM TAGER I BETRAGTNING, at en effektiv bekæmpelse af organiseret kriminalitet kræver, at Europol reagerer smidigt på den skiftende internationale situation, og at der derfor er behov for at forenkle proceduren for ændring af Europol-konventionen,

SOM TAGER I BETRAGTNING, at protokollen om præjudiciel fortolkning ved De Europæiske Fællesskabers Domstol af konventionen om oprettelse af en europæisk politienhed i øjeblikket kun giver kompetence til at afgøre præjudicielle spørgsmål om fortolkningen af selve konventionen. Det er hensigtsmæssigt ligeledes at give Domstolen kompetence for så vidt angår gennemførelsesforanstaltningerne,

SOM TAGER I BETRAGTNING, at Europols deltagelse i fælles efterforskningshold kræver en præcisering af protokollen om privilegier og immuniteter for Europol, medlemmerne af Europols organer samt Europols vicedirektør og personale.

HAR BESLUTTET, at udarbejde den i bilaget indeholdte protokol om ændring af konventionen om oprettelse af en europæisk politienhed (Europol-konventionen), protokollen om præjudiciel fortolkning ved De Europæiske Fællesskabers Domstol af konventionen om oprettelse af en europæisk politienhed og protokollen om privilegier og immuniteter for Europol, medlemmerne af Europols organer samt Europols vicedirektører og personale, som repræsentanterne for Den Europæiske Unions medlemsstaters regeringer har undertegnet dags dato,

ANBEFALER medlemsstaterne at vedtage denne protokol i overensstemmelse med deres forfatningsmæssige bestemmelser.

Udfærdiget i ..., den ...

På Rådets vegne

...

Formand

(1) EFT C 316 af 27.11.1995, s. 2.

(2) EFT C 299 af 9.10.1996, s. 2.

(3) EFT C 221 af 19.7.1997, s. 2.

(4) EFT ...

(5) EFT ...

BILAG

PROTOKOL OM ÆNDRING AF KONVENTIONEN OM OPRETTELSE AF EN EUROPÆISK POLITIENHED (EUROPOL-KONVENTIONEN), PROTOKOLLEN OM PRÆJUDICIEL FORTOLKNING VED DE EUROPÆISKE FÆLLESSKABERS DOMSTOL AF KONVENTIONEN OM OPRETTELSE AF EN EUROPÆISK POLITIENHED OG PROTOKOLLEN OM PRIVILEGIER OG IMMUNITETER FOR EUROPOL, MEDLEMMERNE AF EUROPOLS ORGANER SAMT EUROPOLS VICEDIREKTØRER OG PERSONALE

DE HØJE KONTRAHERENDE PARTER i denne protokol, kontraherende parter i konventionen om oprettelse af en europæisk politienhed, i protokollen om præjudieciel fortolkning ved De Europæiske Fællesskabers Domstol af konventionen om oprettelse af en europæisk politienhed og i protokollen om privilegier og immuniteter for Europol, medlemmerne af Europols organer samt Europols vicedirektører og personale, Den Europæiske Unions medlemsstater,

SOM HENVISER TIL retsakt af ... vedtaget af Rådet for Den Europæiske Union, og

SOM TAGER FØLGENDE I BETRAGTNING:

(1) Der skal fastsættes bestemmelser om Den Europæiske Politienheds ("Europol") deltagelse i fælles efterforskningshold, jf. artikel 30, stk. 2, litra a), i traktaten om Den Europæiske Union.

(2) I bestemmelserne om Europols deltagelse i fælles efterforskningshold bør det fastsættes, hvilken rolle Europols ansatte skal have i disse hold, hvorledes udvekslingen af oplysninger mellem Europol og det fælles efterforskningshold skal foregå samt hvilket strafferetligt og civilretligt ansvar deltagelsen af Europols ansatte i disse hold giver anledning til.

(3) I artikel 30, stk. 2, litra b), i traktaten om Den Europæiske Union fastsættes det ligeledes, at Europol skal være i stand til at anmode de kompetente myndigheder i medlemsstaterne om at gennemføre og samordne deres efterforskning i særlige tilfælde.

(4) For at sætte Europol i stand til at reagere mere smidigt på den skiftende internationale situation er der behov for at forenkle proceduren for ændring af Europol-konventionen.

(5) Domstolens kompetence bør udvides på en sådan måde, at den ikke blot omfatter fortolkningen af Europol-konventionen, med også gyldigheden og fortolkningen af retsakter om ændring af Europol-Konventionens bestemmelser samt foranstaltninger, der vedtages af Rådet for Den Europæiske Union eller i dettes regi om gemmemførelse af Europol-konventionen.

(6) Domstolen bør ligeledes have kompetence for så vidt angår protokollen om privilegier og immuniteter for Europol, medlemmerne af Europols organer samt Europols vicedirektører og personale samt kompetence til at afgøre tvister mellem medlemsstaterne vedrørende Europol-konventionen.

(7) Protokollen om privilegier og immuniteter for Europol, medlemmerne af Europols organer samt Europols vicedirektører og personale skal ændres for at præcisere, at Europols personales fritagelse for retsforfølgning for mundtlige og skriftlige ytringer samt handlinger foretaget i embeds medfør, ikke omfatter deres deltagelse i fælles efterforskningsholds aktiviteter,

ER BLEVET ENIGE OM FØLGENDE BESTEMMELSER:

Artikel 1

Europol-konventionen om oprettelse af en europæisk politienhed ændres hermed således:

1) I artikel 3, stk. 1, indsættes følgende numre: "6) at deltage i fælles efterforskningshold i en støttefunktion i overensstemmelse med artikel 3a

7) at anmode de kompetente myndigheder i de berørte medlemsstater om at gennemføre eller samordne efterforskning i særlige tilfælde."

2) Følgende artikler indsættes: "Artikel 3a

Deltagelse i fælles efterforskningshold

1. Ansatte ved Europol kan deltage i fælles efterforskningshold i en støttefunktion, herunder i de hold, der oprettes i henhold til artikel 1 i rammeafgørelsen af ... om fælles efterforskningshold(1) eller i henhold til artikel 13 i konventionen af 29. maj 2000 om gensidig retshjælp i straffesager mellem Den Europæiske Unions medlemsstater, såfremt disse hold foretager efterforskning af strafbare handlinger, som falder ind under Europols beføjelser i henhold til artikel 2. Europol-ansatte kan inden for rammerne af lovgivningen i den medlemsstat, hvor det fælles efterforskningshold opererer, og i henhold til de i stk. 2 omhandlede aftaler, bistå i alle aktiviteter og udveksle oplysninger med alle medlemmer af det fælles efterforskningshold i henhold til stk. 3. De kan imidlertid ikke bistå med udøvelse af tvangsindgreb i forbindelse med anholdelse og anden frihedsberøvelse.

2. De nærmere regler for en Europol-ansats deltagelse i et fælles efterforskningshold skal være baseret på en aftale mellem Europols direktør og de medlemsstater, der deltager i det fælles efterforskningshold, med inddragelse af de nationale enheder. De bestemmelser, der skal finde anvendelse på sådanne aftaler, fastsættes med enstemmighed af Europols styrelsesråd. Europol-ansatte udfører deres opgaver under ledelse af holdets leder under hensyntagen til vilkårene i aftalen.

3. I overensstemmelse med den i stk. 2 omhandlede aftale kan Europol-ansatte have direkte forbindelse med medlemmerne af det fælles efterforskningshold og videregive oplysninger fra dele af de edb-baserede datasamlinger, der er nævnt i artikel 6, til medlemmerne og udlånte medlemmer af det fælles efterforskningshold. I tilfælde af direkte forbindelser underrettes de nationale enheder i de medlemsstater, der er repræsenteret i holdet, og i de medlemsstater, som har givet oplysningerne, herom af Europol.

4. Oplysninger, der indhentes af en Europol-ansat, som deltager i et fælles efterforskningshold, kan med samtykke fra den medlemsstat, der videregiver oplysningerne, og på dennes ansvar indgå i enhver af edb-systemets dele på de betingelser, der er fastsat i konventionen.

5. Under udførelsen af de fælles efterforskningsholds operationelle opgaver som omhandlet i denne artikel betragtes Europol-ansatte, uanset artikel 41 i denne konvention, som ansatte af den medlemsstat, hvori de opererer, for så vidt angår strafbare handlinger, der måtte blive begået mod eller af dem."

"Artikel 39a

Civilretligt erstatningsansvar i forbindelse med Europols deltagelse i fælles efterforskningshold

1. Når Europol-ansatte opererer på en medlemsstats område i medfør af artikel 3a, er Europol ansvarlig for den skade, de måtte forvolde under deres bistand med udførelsen af operationelle opgaver, i overensstemmelse med lovgivningen i den medlemsstat, på hvis område de opererer.

2. Den medlemsstat, på hvis område den i stk. 1 nævnte skade forvoldes, erstatter disse skader på samme måde som skader forvoldt af dens egne ansatte.

3. Hvis Europols ansatte forvolder skader på en anden medlemsstats område, godtgør Europol alle de beløb, som sidstnævnte medlemsstat har udbetalt i skadeserstatning til skadelidte eller disses retssuccessorer."

3) Artikel 43 affattes således: "Artikel 43

1. Ændringer af denne konvention vedtages af Rådet med enstemmighed efter høring af Styrelsesrådet, og for så vidt det vedrører spørgsmål under dennes kompetence, af Den Fælles Kontrolinstans, jf. artikel 24. Europa-Parlamentet skal også høres.

2. Rådet fastsætter ikrafttrædelsesdatoen for sådanne ændringer og sørger for, at de offentliggøres i De Europæiske Fællesskabers Tidende."

Artikel 2

Protokollen om præjudiciel fortolkning ved De Europæiske Fællesskabers Domstol af konventionen om oprettelse af en europæisk politienhed ændres hermed således:

1) Protokollens titel affattes således: "Protokol om De Europæiske Fællesskabers Domstols kompetence i spørgsmål vedrørende konventionen om oprettelse af en europæisk politienhed (Europol-konventionen)".

2) Artikel 1 affattes således: "Artikel 1

De Europæiske Fællesskabers Domstol har på de betingelser, der er fastsat i denne protokol, kompetence til at træffe præjudiciel afgørelse om

- fortolkningen af konventionen om oprettelse af en europæisk politienhed, i det følgende benævnt 'Europol-konventionen'

- gyldigheden og fortolkningen af Rådets retsakter om ændring af bestemmelserne i Europol-konventionen og gennemførelsesforanstaltningerne til Europol-konventionen vedtaget af Rådet eller i Rådets regi

- fortolkningen af protokollen om privilegier og immuniteter for Europol, medlemmerne af Europols organer samt Europols vicedirektører og personale(2), i det følgende benævnt 'protokollen om privilegier og immuniteter'

- gyldigheden og fortolkningen af eventuelle foranstaltninger vedtaget af Rådet eller i dettes regi til gennemførelse af protokollen om privilegier og immuniteter."

3) Følgende artikler indsættes: "Artikel 2a

De Europæiske Fællesskabers Domstol har kompetence til at prøve lovligheden af retsakter vedtaget af Rådet i medfør af artikel 43 i Europol-konventionen i forbindelse med sager, der af en medlemsstat eller af Kommissionen anlægges på grund af inkompetence, væsentlige formelle mangler, overtrædelse af traktaten om Den Europæiske Union eller af retsregler vedrørende dens gennemførelse samt af magtfordrejning. De i denne artikel omhandlede sager skal anlægges senest to måneder efter, at retsakten er vedtaget af Rådet.

Artikel 2b

De Europæiske Fællesskabers Domstol har kompetence til at afgøre alle tvister mellem medlemsstaterne vedrørende fortolkningen eller anvendelsen af Europol-konventionen og gennemførelsesforanstaltningerne til Europol-konventionen og til protokollen om privilegier og immuniteter vedtaget af Rådet eller i Rådet regi, hvis sådanne tvister ikke kan bilægges af Rådet inden seks måneder efter, at et medlem af Rådet har forelagt det sagen."

Artikel 3

Protokollen om privilegier og immuniteter for Europol, medlemmerne af Europols organer samt Europols vicedirektører og personals ændres således:

I artikel 8 indsættes følgende stykke: "4. Den i stk. 1, litra a), omhandlede immunitet indrømmes ikke i forhold til opgaver udført i embeds medfør, som omhandlet i konventionens artikel 3a vedrørende Europol-ansættes deltagelse i fælles efterforskningshold, jf. artikel 17, stk. 2."

Artikel 4

1. Denne protokol vedtages af medlemsstaterne i overensstemmelse med deres forfatningsmæssige bestemmelser.

2. Medlemsstaterne giver generalsekretæren for Rådet for Den Europæiske Union notifikation om afslutningen af de procedurer, der efter deres forfatningsmæssige bestemmelser kræves for at vedtage protokollen.

3. Denne protokol træder i kraft 90 dage efter den dato, hvor den sidste af de stater, som på tidspunktet for Rådets vedtagelse af retsakten om udarbejdelse af denne protokol var medlem af Den Europæiske Union, har foretaget notifikation, jf. stk. 2.

Artikel 5

1. Denne protokol er åben for tiltrædelse af stater, der bliver medlem af Den Europæiske union, hvis den ikke er trådt i kraft på datoen for deponeringen af instrumenterne om tiltrædelse af Europol-konventionen i overensstemmelse med Europol-konventionens artikel 46.

2. Instrumenterne om tiltrædelse af protokollen deponeres samtidig med instrumenterne om tiltrædelse af Europol-konventionen i overensstemmelse med dennes artikel 46.

3. Teksten til protokollen på den tiltrædende medlemsstats sprog, som udformet af Rådet for Den Europæiske Union, er autentisk.

4. Hvis protokollen ikke er trådt i kraft ved udløbet af den periode, som omhandles i Europol-konventionens artikel 46, stk. 4, træder den i kraft for den tiltrædende medlemsstat på den dato, hvor protokollen træder i kraft, jf. artikel 4, stk. 3.

5. Hvis denne protokol i overensstemmelse med artikel 4, stk. 3, træder i kraft før udløbet af den i Europol-konventionens artikel 46, stk. 4, omhandlede periode, men efter deponeringen af det i stk. 2 omhandlede tiltrædelsesinstrument, tiltræder den tiltrædende medlemsstat Europol-konventionen, som den er ændret ved denne protokol, i overensstemmelse med Europol-konventionen artikel 46.

Artikel 6

1. Generalsekretæren for Rådet for Den Europæiske Union er depositar for denne protokol.

2. Depositaren offentliggør i De Europæiske Fællesskaber Tidende en oversigt over vedtagelser og tiltrædelser samt enhver anden notifikation vedrørende denne protokol.

(1) EFT ...

(2) EFT C 221 af 19.7.1997, s. 1.